Christian H. Hansen (DF), 2006-11-29:
Jeg vil allerførst gerne have lov til at sige tak for, at vi skal have den her debat i dag, altså tak til dem, der har fremsat forslaget om, at vi skal drøfte det her i dag.
Jeg synes altid, det er vigtigt at drøfte landdistrikterne og deres udvikling også her i Folketingssalen.
Dansk Folkeparti har jo for nylig indgået aftale med regeringen om landdistriktsprogrammet 2007-2008, og jeg synes, det bliver utrolig spændende at følge det arbejde, der kommer nu, efter at de overordnede finansielle rammer er blevet sat.
Nu skal vi have strategien for programmet ud i en bred høring, og det arbejde vil jeg se meget frem til at følge, idet jeg synes, det er vigtigt.
En af de ting, der har været vigtig for Dansk Folkeparti, er at få en udvikling i landdistrikterne, som giver liv, og som vil være med til at skabe arbejdspladser.
Det mener vi faktisk vi har opnået med det program, der ligger nu.
Dansk Folkeparti har også under debatten om landdistrikterne lagt meget vægt på et specielt område, der skulle prioriteres højt, og det var økologi.
Vi mener faktisk også, at landdistriktsaftalen er forhandlet godt på plads, ikke sådan ment, at det ikke kunne have været bedre – det kan alting altid blive – men der er altid en modpart i en forhandling, og så må man tage og give.
Vi har også fået en rigtig god ordning, som betyder, at vi har opnået en situation nu, hvor vi må konstatere, at vi aldrig før i danmarkshistorien har haft noget, der hedder en økologipakke.
Hvis vi kigger år tilbage, har vi aldrig haft så mange midler afsat til området, forstået på den måde, at førhen var strategien – og det var det også for den tidligere regering – at bare vi gav nogle penge til de økologiske landmænd, så var alt sikret.
Nu er det nogle helt andre ordninger, der bliver givet penge til, nemlig f.eks. kvalitetsmærkningsordningen, dvs. muligheden for produktion osv. Så økopakken er det største økologiske initiativ, der er taget nogen sinde i danmarkshistorien.
Det synes vi i Dansk Folkeparti som før nævnt er en god ting for forbrugerne, men så sandelig også for naturen og for dyrevelfærden – og også for landdistrikterne.
Den økologiske omlægningsordning er nu blevet åben for alle landmænd, der gerne vil lægge arealer om til økologi.
Tidligere var det noget, som mælkeproducenterne ikke kunne søge andel i, men det kan de altså nu, og jeg ved, det har skabt jubel blandt disse producenter.
Under det, man kalder akse 2, har vi valgt at videreføre nogle traditionelle ordninger, så der kan gives tilskud til f.eks. miljøvenligt jordbrug og skovrejsning i de områder, der nu er prioriteret til det, altså naturområder og skovrejsningsområderne.
Det er også noget nyt, at man nu vil have lokale kræfter ind i det.
Det synes vi i Dansk Folkeparti er rigtig godt.
Det er egentlig min opfattelse, at det, der nu vil ske, er, at vi faktisk får mere for pengene, fordi det bliver de folk, der har fingeren på pulsen ude i de lokale områder, som skal være med til at finde ud af, hvordan løsningen skal strikkes sammen.
I forbindelse med aftalen er det tillige blevet aftalt, at man skal udforme en særlig indsats for markedsføring af kvalitetskartofler under kvalitetsmærkningsordningen.
Vi mener faktisk i Dansk Folkeparti, at det er et rigtig godt tiltag.
Jeg håber faktisk, det medfører, at befolkningen får øjnene op for kartoflen igen.
Det kan godt være, der er nogle, der synes, det lyder lidt morsomt, men det har faktisk været et produkt, der har stået lidt i skyggen i de senere år, og den er jo både sund og fuld af næring.
I Dansk Folkeparti har vi lagt vægt på, at man gør noget særligt for vores øer.
Jeg tror, at når vi taler yderområder, er sådan noget som øer særligt ramte områder.
Vi er parterne imellem blevet enige om, at vi skal se på, hvordan det går, og så tager vi tingene op hen ad vejen og drøfter dem.
Allerede i 2008 går vi ind og ser på det.
Hvis der skulle være nogle eventuelle behov for omprioriteringer, ja, så er aftaleparterne enige om, at vi kigger på det, og det gælder også inden for økologiområdet.
Nu var der nogle, der lidt tidligere i dag var inde på, at det kunne være, der blev brug for yderligere forhandlinger.
Jamen så kigger vi på det; vi er åbne, de forligsparter, der nu er.
I 2008 går forhandlingerne så i gang med henblik på udmøntning af landdistriktsprogrammet for den resterende periode, altså 2009-2013.
Jeg ved godt, at man sikkert ikke må stå og gøre det heroppe, og derfor gør jeg det ikke, men jeg er faktisk utrolig glad for aftalen.
Jeg ser frem til at drøfte tiltag for resten af programperioden, og så sandelig også når vi kommer hen imod 2009, hvor Dansk Folkeparti jo sammen med regeringen skal sætte fuld fart på programmet.
Jeg bakker fuldt ud op om det forslag til vedtagelse, der ligger fra regeringen og Dansk Folkeparti.